दीपक जी से ढ़ाई तीन साल पहले वार्त्ता दफ्तर में हमारा परिचय हुआ था. हमसे उनका परिचय कराया गया तो उन्होंने कहा कि मैं इन्हें जानता हूँ. हमने पूछा "कैसे" तो उन्होंने कहा, "आप लोग वार्त्ता में लिखते जो रहते हैं." हमारे लिए यह एक नयी बात थी क्योंकि बड़े लेखक हमारे जैसे लोगों को अगर भूले भटके जानते भी होते तो यही जताते कि नहीं जानते. पहले दिन का उनका खुला और प्रेमपूर्ण व्यवहार हमें मुग्ध कर गया. हम दोनों ने अनजाने में ही उन्हें अपना आदमी मानना शुरु कर दिया था. उनकी मृत्यु से हमने एक ऐसे व्यक्त्ति को खो दिया जिसकी ओर हम ताकते रहते थे.